Source: http://www.viaiuris.sk/o-nas/stanovy.html
Timestamp: 2013-05-20 06:31:11+00:00

Document:
VIA IURIS - Centrum pre práva občana - Stanovy
V I A I U R I S
(1)	Názov občianskeho združenia je „VIA IURIS – CENTRUM PRE PRÁVA OBČANA“, skrátene „VIA IURIS“. V anglickej mutácii názov znie „VIA IURIS – CENTER FOR PUBLIC ADVOCACY“, skrátene „VIA IURIS“.
(2)	Občianske združenie VIA IURIS (ďalej len “združenie”) sídli na adrese Radničné námestie č. 9, 902 01 Pezinok. Združenie môže v prípade potreby zriaďovať svoje regionálne kancelárie.
(3)	Združenie je dobrovoľnou organizáciou s právnou subjektivitou združujúcou občanov, ktorí realizujú ciele uvedené v čl. 2.
(1)	Cieľom združenia je ochrana ľudských práv, rozvoj demokracie, právneho štátu a občianskej spoločnosti, zvyšovanie kvality života občanov, ochrana prírody a životného prostredia. V záujme dosiahnutia týchto cieľov bude združenie podporovať účasť občanov na rozhodovaní o veciach verejného záujmu a ich široký prístup k spravodlivosti.
(2)	Svoje ciele združenie napĺňa najmä konzultačnou, poradenskou, publikačnou, informačnou a vzdelávacou činnosťou, medzinárodnou spoluprácou, organizovaním spoločenských akcií, konferencií, kultúrnych podujatí a iných akcií. Združenie môže na podporu svojich cieľov vyrábať, rozmnožovať, distribuovať a predávať audiovizuálne programy so súhlasom autora a venovať sa producentskej činnosti v oblasti filmovej tvorby a videotvorby.
(1)	Členmi združenia (ďalej aj „člen“) môžu byť fyzické osoby staršie ako 15 rokov, ktoré súhlasia s cieľmi združenia a majú záujem aktívne sa podieľať na jeho činnosti.
(2)	Na prijatie za člena združenia je potrebné doporučenie aspoň dvoch členov združenia.
(3)	O prijatí alebo vylúčení člena rozhoduje zhromaždenie.
(4)	Každý člen združenia má hlasovacie právo na rozhodovaní zhromaždenia ako aj právo byť volený do orgánov združenia. Každý člen má povinnosť dodržiavať stanovy združenia a uznesenia zhromaždenia.
(5)	Členstvo v združení zaniká doručením písomného vyhlásenia člena o vystúpení zo združenia výkonnému riaditeľovi, vylúčením člena, úmrtím člena alebo zánikom združenia. Zhromaždenie môže rozhodnúť o vylúčení člena zo združenia z dôvodu ukončenia aktívnej činnosti v združení, hrubého porušenia stanov združenia alebo pre správanie, ktoré ohrozuje dobrú povesť združenia.
(6)	Člen združenia, ktorý začne vykonávať funkciu nezlučiteľnú s členstvom v združení, ktorému hrozí konflikt záujmov alebo ktorý má na to iné vážne dôvody, oznámi túto skutočnosť výkonnému riaditeľovi a požiada o pozastavenie svojho členstva. Po odpadnutí prekážky, ktorá bola dôvodom pre pozastavenie členstva, oznámi túto skutočnosť člen výkonnému riaditeľovi a jeho členstvo sa dňom oznámenia v plnom rozsahu obnovuje.
(7)	Počas doby, kedy má člen pozastavené členstvo, sa naňho nevzťahuje odsek 4 tohto článku. Rovnako sa na člena počas doby pozastavenia členstva nevzťahuje prvý dôvod pre vylúčenie člena zhromaždením v druhej vete odseku 5 tohto článku.
(8)	Evidenciu členov vrátane evidencie členov s pozastaveným členstvom a evidenciu členov rady a prípadne aj členov poradného výboru vedie a aktualizuje výkonný riaditeľ alebo ním poverený člen.
(1)	Orgánmi združenia sú zhromaždenie, rada a výkonný riaditeľ.
(2)	Zhromaždenie môže rozhodnúť o vytvorení poradného výboru.
(1)	Zhromaždenie je najvyšším orgánom združenia. Tvoria ho všetci členovia združenia, s výnimkou členov s pozastaveným členstvom. Zhromaždenie rozhoduje formou uznesenia.
(2)	Zasadnutia zhromaždenia zvoláva výkonný riaditeľ podľa potreby, najmenej však raz za rok. Výkonný riaditeľ zvolá zhromaždenie vždy, ak to navrhne najmenej 5 členov združenia. Zasadnutie zhromaždenia je oprávnených zvolať aj najmenej 5 členov, a to tak, že zvolanie zhromaždenia bude oznámené všetkým členom spôsobom uvedeným v ods. 3.
(3)	Termín a miesto zasadnutia zhromaždenia musí byť oznámené všetkým členom združenia písomnou formou najmenej 10 dní vopred.
(4)	Do pôsobnosti zhromaždenia patrí najmä:
a)	voľba a odvolanie členov rady,
b)	podávanie návrhov kandidátov na funkciu výkonného riaditeľa rade a návrhu na odvolanie výkonného riaditeľa rade
c)	schvaľovanie zmien stanov združenia,
d)	schvaľovanie rozpočtu a o správy o hospodárení združenia,
e)	schvaľovanie plánu činnosti a správy o činnosti za kalendárny rok,
f)	rozhodovanie o prijatí a vylúčení člena,
g)	rozhodovanie o zriadení poradného výboru,
h)	rozhodovanie o zriadení regionálnych kancelárií združenia,
i)	rozhodovanie o dobrovoľnom rozpustení združenia alebo zlúčení s iným združením, po predchádzajúcom súhlase rady v zmysle čl. 5 ods. 7,
j)	rozhodovanie o použití zvyšného majetku podľa čl. 10,
k)	udelenie predchádzajúceho súhlasu výkonnému riaditeľovi na každé nakladanie s nehnuteľným majetkom v mene združenia s výnimkou jeho prenajímania.
(5)	Zhromaždenie je uznášaniaschopné, ak je prítomná nadpolovičná väčšina všetkých členov. Ak sa napriek riadnemu oznámeniu na zhromaždenie nedostaví nadpolovičná väčšina všetkých členov združenia, konanie zhromaždenia sa odkladá. O odklade zhromaždenia upovedomí výkonný riaditeľ všetkých členov najneskôr do 10 dní odo dňa odloženého zhromaždenia. Súčasne s oznámením o odklade zhromaždenia oznámi členom združenia termín konania nového zhromaždenia, ktoré môže byť zvolané najskôr po uplynutí 15 dní a najneskôr do 60 dní od termínu zhromaždenia, ktoré bolo odložené. Takéto novozvolané zhromaždenie je uznášaniaschopné bez ohľadu na počet prítomných členov.
(6)	Na prijatie uznesenia zhromaždenia je potrebná nadpolovičná väčšina hlasov prítomných členov. Dvojtretinovou väčšinou hlasov všetkých členov zhromaždenia sa rozhoduje o:
a.	zmene stanov,
b.	rozpustení združenia,
c.	zlúčení s iným združením,
d.	voľbe a odvolaní členov rady,
e.	prijatí a vylúčení člena,
f.	navrhnutí kandidátov na funkciu výkonného riaditeľa rade.
(7)	Na prijatie rozhodnutia zhromaždenia o zlúčení alebo o rozpustení združenia a rozhodnutia o použití zvyšného majetku je potrebný predchádzajúci súhlas rady.
(8)	Členovia združenia môžu prijímať rozhodnutia aj mimo zhromaždenia. Návrh uznesenia spolu s lehotou na vyjadrenie predkladá členom výkonný riaditeľ, alebo rada alebo najmenej 5 členov združenia. Členovia zašlú svoje vyjadrenie písomne alebo elektronickou poštou. Ak sa člen združenia nevyjadrí v lehote, platí, že nesúhlasí. Na prijatie uznesenia je v tomto prípade potrebný súhlas dvojtretinovej väčšiny všetkých členov združenia. Výkonný riaditeľ alebo rada oznámia výsledky hlasovania písomne alebo elektronickou poštou všetkým členom.
(1)	Výkonný riaditeľ je štatutárnym orgánom združenia, ktorý riadi činnosť združenia v súlade s jeho cieľmi a poslaním. V prípade neprítomnosti je štatutárnym orgánom zástupca výkonného riaditeľa, ktorého menuje výkonný riaditeľ.
(2)	Výkonný riaditeľ zodpovedá za vedenie a zabezpečovanie činnosti združenia.
(3)	Funkčné obdobie výkonného riaditeľa sú tri roky. Za výkonného riaditeľa môže byť zvolený iba člen združenia, pričom výkonný riaditeľ môže byť do funkcie zvolený aj opakovane. Nová voľba výkonného riaditeľa sa uskutoční spravidla najneskôr tri mesiace pred koncom jeho aktuálneho funkčného obdobia.
(4)	Voľba výkonného riaditeľa prebieha tak, že zhromaždenie navrhne rade kandidáta na funkciu výkonného riaditeľa. Rade je navrhnutý každý kandidát, ktorý získal potrebnú dvojtretinovú väčšinu hlasov všetkých členov zhromaždenia. Z predložených návrhov rada volí výkonného riaditeľa. Ak rada z predložených návrhov nezvolí výkonného riaditeľa, zhromaždenia navrhne rade nových kandidátov, pričom neúspešní kandidáti sa môžu o funkciu uchádzať opätovne.
(5)	V prípade, že funkcia výkonného riaditeľa nie je obsadená a nie je ustanovený ani jeho zástupca, vykonáva do zvolenia výkonného riaditeľa jeho funkciu zhromaždením poverený člen zhromaždenia.
(6)	Funkcia výkonného riaditeľa zaniká:
b)	vzdaním sa funkcie alebo vystúpením zo združenia - dňom doručenia písomného oznámenia o vzdaní sa alebo o vystúpení predsedovi rady,
c)	rozhodnutím rady o odvolaní z funkcie na návrh zhromaždenia,
d)	rozhodnutím zhromaždenia o vylúčení zo združenia podľa čl. 3 ods. 5,
e)	úmrtím,
f)	zánikom združenia,
g)	stratou spôsobilosti na právne úkony.
(1)	Rada je kontrolným a poradným orgánom združenia. Rada má najmenej päť členov. Členov rady volí zhromaždenie na funkčné obdobie 4 rokov. Členovia rady môžu byť do funkcie zvolení aj opakovane. Novú voľbu členov rady uskutoční zhromaždenie spravidla najneskôr tri mesiace pred koncom aktuálneho funkčného obdobia členov rady.
(2)	Rada najmä:
a)	poskytuje spätnú väzbu k činnosti združenia, podáva podnety a stanoviská k realizovaným aktivitám združenia,
b)	vyjadruje sa k návrhu správy o činnosti za kalendárny rok, k správe o hospodárení združenia, k plánu činnosti na nasledujúci rok a k rozpočtu; tieto materiály predkladá rade výkonný riaditeľ,
c)	kontroluje efektívne fungovanie združenia,
d)	rozhoduje o udelení súhlasu podľa čl. 5 ods. 7,
e)	volí výkonného riaditeľa z návrhov predložených zhromaždením,
f)	rozhoduje o návrhu zhromaždenia na odvolanie výkonného riaditeľa,
g)	volí spomedzi svojich členov predsedu rady.
(3)	Členovia rady majú právo nahliadať do všetkých dokumentov o činnosti združenia a požadovať dodatočné podklady a vysvetlenia.
(4)	Zasadnutia rady zvoláva predseda rady a konajú sa najmenej raz do roka. Rada je uznášaniaschopná, ak je prítomná nadpolovičná väčšina všetkých jej členov. Rada rozhoduje o veciach formou uznesení nadpolovičnou väčšinou všetkých členov rady.
(5)	Na zánik funkcie člena rady sa použijú primerane ustanovenia čl. 6 ods. 6.
(1)	Zhromaždenie môže rozhodnúť o vytvorení Poradného výboru pre niektorú oblasť činnosti združenia. Členov poradného výboru menuje výkonný riaditeľ. Členstvo v združení nie je podmienkou vymenovania za člena poradného výboru.
(2)	Poradný výbor na žiadosť orgánov združenia vypracúva odborné analýzy a podáva doporučenia pre efektívne fungovanie tých programov a činností združenia, pre ktoré je zriadený.
(1)	Príjmy združenia tvoria najmä dotácie, granty, podpory a dary tuzemských a zahraničných fyzických i právnických osôb, príjmy z členských príspevkov, výnosy z majetku združenia, príjmy z činnosti pri naplňovaní cieľov združenia, podiel zaplatenej dane a iné príjmy, veci a majetkové práva získavané v súlade s platnými právnymi predpismi Slovenskej republiky.
(2)	Majetok združenia môže byť použitý na dosahovanie cieľov združenia a na zabezpečenie jeho vlastnej činnosti. Združenie môže podporovať aj aktivity iných organizácií, občanov a občianskych iniciatív s podobnými cieľmi. Môže tiež udeľovať štipendiá na podporu výskumnej činnosti v rámci cieľov združenia.
(1)	Združenie zaniká rozhodnutím zhromaždenia o dobrovoľnom rozpustení združenia alebo rozhodnutím zhromaždenia o zlúčení združenia s iným združením. Združenie sa môže zlúčiť iba s organizáciou zriadenou na podobný účel, ktorej účelom nie je dosahovanie zisku.
(2)	Pri zániku združenia zlúčením s iným združením prechádza jeho majetok na právneho nástupcu, ktorým môže byť iba organizácia zriadená na podobný účel, ktorej účelom nie je dosahovanie zisku.
(3)	Pokiaľ v prípade zániku združenia celý majetok združenia neprechádza na právneho nástupcu, výkonný riaditeľ menuje likvidátora, ktorý vykoná likvidáciu. Likvidačný zostatok môže byť prevedený len na organizáciu zriadenú na podobný účel, ktorej účelom nie je dosahovanie zisku. Odmenu likvidátora určí výkonný riaditeľ. Náklady na likvidáciu sa uhradia z majetku združenia.
Prechodné ustanovenia k zmene stanov zo dňa 8. 12. 2005
(1) Správna rada zvolená podľa doterajších predpisov sa považuje za radu zvolenú podľa zmeny stanov zo dňa 8. 12. 2005. Funkčné obdobie v zmysle zmeny stanov zo dňa 8. 12. 2005 plynie členom rady odo dňa 1. januára 2006.
(2) Výkonný riaditeľ zvolený podľa doterajšieho znenia stanov zostáva vo funkcii do vykonania novej voľby výkonného riaditeľa. Zhromaždenie členov vykoná voľbu výkonného riaditeľa najneskôr do 31. 3. 2006
Spoločné a prechodné ustanovenia k zmene stanov zo dňa 14. 12. 2009
(1)	Výkonný riaditeľ zvolený do funkcie podľa doterajšieho znenia stanov sa považuje za výkonného riaditeľa zvoleného podľa zmeny stanov zo dňa 14. 12. 2009.
(2)	Doterajšie sídlo združenia na adrese Komenského 21, 974 01 Banská Bystrica sa odo dňa účinnosti schválenej zmeny stanov mení na regionálnu kanceláriu združenia v zmysle poslednej vety čl. 1 ods. 2.
(1)	Tieto stanovy schválilo zhromaždenie svojím uznesením zo dňa 25. 02. 2010 a v tento deň aj nadobúdajú účinnosť.
(2)	Dňom 25. 02. 2010 strácajú platnosť stanovy združenia registrované Ministerstvom vnútra SR dňa 30. 12. 2009 pod č. VVS/1-900/90-12822-5pošli na vybrali.sme.sk
Stanovy VIA IURIS v slovenskom jazyku (.pdf)

References: čl. 2
 čl. 5
 čl. 10
 čl. 3
 čl. 5
 čl. 6
 čl. 1